बिस्वनाथ , 20 आगस्ट : बिस्वनाथनि मनाबारि साहा बागानआव हाग्रानि मैदेर फालोआ उदखार खालामनाय जाथाया थागिबि सुबुंफोरखौ गिखांहोदों । खमैबो 40.50 सो हाग्रानि मैदेर फालोआ दिनै फुंनि समाव काजिरङा नेसनेल पार्कनिफ्राय ओंखारबोनानै मनाबारि साहा बागानआव उदखार खालामनायनि जाहोनआव राइजो - राजाफोरनि गेजेराव गिखांनाय थासारिआ नुजाथिदों । जायनि जाहोनआव मैदेरनि उदखारखौ नुनानै साहा बागानआव बिलाइ खानाय मावफारियाफोरा जानगाराव थानो गोनां जादों । माहारियारि नेसनेल पार्कआव दैबाना लोमसावनायनि जाहोनआव जाग्रा आदारनि आंखाल नुजाथिनायनि थाखायनो बेबादि जाग्रा आदार नागिरनायाव ओंखारबोदों हाग्रानि फालो - फालो मैदेरफोरा । बेनि सिगांबो बे ओन्सोलाव गोबां खेब काजिरडा नेसनेल पार्कनि मैदेरफोरा आदार नागिरनानै सुबुं थानाय ओन्सोलाव हाबफैनानै गोजोन्नाय गैयै थासारि खालामदों । गोबां सुबुंनि आबादथिलिजों लोगोसे न' - बांफोराबो खहा जानायजों लोगोसे गोबां सुबुंफोराबो मैदेरनि उतखारआव जिउ खहा जानांदों । दासान्दि बिस्वनाथ जिल्लानि हाग्रा बिफाननि मावफारियाफोरा बे ओन्सोलाव सौहैनानै मैदेर फालोखौ फिन काजिरडा नेसनेल पार्कआव होना हरनो नाजानाया सोलिबाय थादों । 
बिस्वनाथनि मनाबारि साहा बागानआव हाग्रानि मैदेरनि उतखार